ועדת החוקה, חוק ומשפט, כנסת 23, פרוטוקול מספר 53, 2020-07-14 13:30

יעקב אשר: אני פותח את הישיבה.

יעקב אשר: לפני פחות מחודש אישרנו את החוק שהחליף את התקש"ח.

יעקב אשר: היינו באטמוספרה יותר נעימה אז, אבל כל פעם האטמוספרה משתנה מבחינת הנגיף.

אלי אבידר: וירוס.

יעקב אשר: בהתאם לסעיף 1 לחוק לתיקון ולהארכת תוקפן של תקנות שעת חירום (נגיף הקורונה החדש - דיונים בהשתתפות עצורים, אסירים וכלואים), התש"ף-2020, מבקשת הממשלה מוועדת החוקה, חוק ומשפט להאריך את התקופה לפי החוק האמור ב-30 ימים נוספים.

יעקב אשר: מאחר שאני יוזם את זה, כי אני חושב שזה חשוב, אז בואו לא ניקח את זה למקומות שלא נגמור איתם, אבל כן חשוב לי לקבל נתונים מה קרה בעקבות ההחלטות הקודמות שלנו.

יעקב אשר: יש שני נושאים פתוחים: קודם כול, אני רוצה לקבל נתונים על מה היה מאז שהחלטנו להוסיף את העצורים – האם זה גדל; בכמה זה גדל; האם מספיק או לא, וכל זה בהתחשב בעובדה שנכנסנו למצב יותר נמוך, במידה מסוימת.

יעקב אשר: דבר שני, יש שני דברים פתוחים שאני רוצה לשמוע את עמדת השב"ס בעניינם, כי זה תלוי בהם.

יעקב אשר: הנושא הראשון הוא הנושא של משמרת שניה.

יעקב אשר: כפי שנמסר לי, הנהלת בתי המשפט, לאחר הבקשה, ההנחיה או הוראה שלנו התאימה את עצמה למשמרת שניה, כשהמשמרת השנייה לא תהיה ב-15:00 כי אז זה בלתי אפשרי להביא את האנשים, אלא הם הצטמצמו לכיוון השעה 13:00.

יעקב אשר: לאור הדברים שנאמרו בוועדה בזמנו, שאם יצמצמו את המשמרת הזאת אפשר יהיה לעשות שתי משמרות, דבר שיגדיל – בכפוף למצב, בכפוף לבידודים שאנחנו מדברים עליהם היום ובכפוף להחלטה אם לעצור לגמרי את העסק או לא.

יעקב אשר: אני רוצה לשמוע האם הדבר הזה מקובל ונסגר ברמה העקרונית והביצועית.

יעקב אשר: הביצוע יהיה, כמובן, לפי התקופה.

יעקב אשר: זה נושא אחד.

יעקב אשר: יש עוד נושא, שיש כרגע התנגדות די נחרצת של הנהלת בתי המשפט לעניין של הוצאת שופטים למתקנים.

יעקב אשר: עד שנסיים את החוק הגדול נגיע לפתרון של העניין הזה גם כן.

אלי אבידר: הם צודקים.

אלי אבידר: אני מצדד בהם.

יעקב אשר: בסדר, אבל לא נעשה את הדיון עכשיו.

יעקב אשר: חבריי, ביקשתי שני דברים: אחד, הנושא של הנתונים; שתיים, הנושא של משמרת שניה.

יעקב אשר: בבקשה, נתונים.

תג"ד איילה חיים: ב-18 במאי התחלנו להוציא עצורים שמנהלים תיקי הוכחות לבתי משפט.

תג"ד איילה חיים: ב-18 במאי הוצאנו 13 עצורים; החל מ-22 ביוני הוספנו גם את עצורי הימים והגדלנו את מכסת האסירים שמנהלים תיקי הוכחות עד כדי 100; ב-22 ביוני – בסך הכול 164; ב-28 ביוני – 200.

תג"ד איילה חיים: אנחנו סביב 200, ואני מוכרחה לציין שיש שיתוף פעולה מלא עם הנהלת בתי המשפט.

תג"ד איילה חיים: נקבעים דיונים - - -

יעקב אשר: אם לא היינו במצב שאנחנו נמצאים בו כרגע, לכמה בערך היינו מגיעים?

תג"ד איילה חיים: אנחנו כן קובעים דיונים, דיברנו על מכסה של כ-250.

תג"ד איילה חיים: זה תלוי הקפסולות, תלוי מקומות כליאה בבתי המשפט.

תג"ד איילה חיים: אנחנו חווים ביטולים יום קודם – או שהסנגור בבידוד, או שהשופט בבידוד או שהקפסולה לא מתאימה.

תג"ד איילה חיים: כל נושא עצורי ימים זה פונקציה של סך המעצרים של מהלך היום הקודם.

יעקב אשר: אבל ההנחיה מבחינת

יעקב אשר: כם - - -

תג"ד איילה חיים: עד 250, כפי שהתחייבנו.

יעקב אשר: אבל לגבי עצורי ימים ההנחיה היא גורפת.

תג"ד איילה חיים: הנחיה גורפת.

תג"ד איילה חיים: מעצר, הארכת מעצר ראשונה והארכת - - -

יעקב אשר: שלא על חשבון הוכחות.

תג"ד איילה חיים: לא, ודאי שלא, לא על חשבון הוכחות.

תג"ד איילה חיים: דיברנו, סיכמנו עם הנהלת בתי המשפט.

יעקב אשר: לגבי הנושא השני של משמרת שנייה, שדיברנו עליו בפעם הקודמת ולא סגרנו אותו.

יעקב אשר: אני מבקש לדעת האם לאחר ההסכמה והשיג ושיח אפשר יהיה להיכנס למהלך הזה, שאומר שתהיה משמרת שניה, כמובן, בכפוף לימים הסוערים כרגע.

תג"ד איילה חיים: כן, יש הסכמה עקרונית של ראש הארגון, בכפוף למצב התחלואה במדינה.

תג"ד איילה חיים: ככל שהנהלת בתי המשפט התחייבה לסיים את דיונים בשעה 13:00, ונמשיך את הדיונים מהשעה 13:00 עד 17:00–18:00, נוכל לבצע את זה.

יעקב אשר: אני לא רוצה להקדים את המאוחר, אבל קחו בחשבון שלקראת הדיונים על החוק הזה נכניס את זה בצורה כזו או אחרת בתוך החוק.

יואב סגלוביץ': הערה קטנה, כי כולם יושבים פה.

יואב סגלוביץ': זה טוב למצבים האלה; במצב של תחלואה יותר גבוהה אני חושב - - -

יעקב אשר: הפוך, יכול להיות שמשמרת עוד עוזרת לכם.

יואב סגלוביץ': לא לא, חוזר למודל הראשון, שהדרך הנכונה היא ששופטים יגיעו לאזור בתי המעצר.

יעקב אשר: יואב, אני שמח לומר לך שאני אתך בעניין, אבל אנחנו הולכים בנחת, בהידברות.

יעקב אשר: אני גם רוצה לשבח את השב"ס, שבכוח האדם שיש להם, עם כל הסיבוכים – אבל בל נשכח דבר אחד, שאמר לי גם ראש השב"ס, וצריך להיכנס גם לנעליו: אל תשכחו של-VC צריך אנשי יחידת שמשון שמלווים אותם, מוציאים אותם, מחזירים אותם.

תג"ד איילה חיים: מאות לוחמים עוסקים במלאכה הזאת.

יעקב אשר: שכל אלה צריכים לעשות ביחד את הכול.

אלי אבידר: יעקב, תסביר לניר ברקת מה זה VC.

אלי אבידר: הוא חושב שזאת קרן השקעות.

אלי אבידר: זה video conference.

אלי אבידר: אלי, אני מבקש ממך.

אלי אבידר: אם תתחיל לעשות מבחן השכלה, אני לא בטוח מה יקרה פה.

אלי אבידר: אני מכיר את יכולותיו האינטלקטואליות של ניר ברקת.

אלי אבידר: אני מציע לך, חפש לך טרף יותר קל.

תג"ד איילה חיים: עוד התחייבות אחת ששב"ס התחייב לעשות, ככל שניתן היא להוציא גם את האסירים לדיונים בעתירות ולוועדות השחרורים.

תג"ד איילה חיים: החל מ-1 באוגוסט יש לנו שבעה אולמות, אליהם נוציא את האסירים פיזית.

יעקב אשר: כשיהיה לכם שיתוף פעולה עם הנהלת בתי המשפט.

תג"ד איילה חיים: לגמרי.

יעקב אשר: אז את מעלה לנו להנחתה, וזה בסדר גמור.

יעקב אשר: תודה.

יעקב אשר: אני רוצה לשבח את משרד הבריאות שיצא לשטח ונתן את ההנחיות.

יעקב אשר: נגיע גם לזה, בהבנה ובהסכמה.

יעקב אשר: כרגע יש התנגדות של הנהלת בתי המשפט ומשרד המשפטים.

יעקב אשר: לכן כרגע אנחנו לא מדברים על זה.

יעקב אשר: אני מעלה את ההצעה לתיקון ולהארכת תוקפן של תקנות שעת חירום (נגיף הקורונה החדש - דיונים בהשתתפות עצורים, אסירים וכלואים), התש"ף-2020, להצבעה.

יעקב אשר: מי בעד?

יעקב אשר: מי נגד?

יעקב אשר: בעד – 8

יעקב אשר: נמנעים – אין

יעקב אשר: שמונה בעד, אחד נגד ואחד פספס את ההצבעה.

יעקב אשר: עוזי, פספסת את ההצבעה.

יעקב אשר: ההצעה התקבלה ועוברת למליאה.

יעקב אשר: זה לא לקריאה שנייה ושלישית אלא להחלטת המליאה.

יואב סגלוביץ': כדי שנעבוד בצורה מסודרת, אני מציע לתת לחבר הכנסת אוסאמה סעדי להעלות הסתייגויות, כי הוא צריך לצאת לוועדת האתיקה.

יעקב אשר: אז אני מאפשר לאוסאמה להציג את הדברים לפני 14:00, בהסכמת האנשים שנמצאים פה.

אוסאמה סעדי: אני חוזר על ההתנגדות שלנו להצעה הכוללת.

יעקב אשר: למרות שלא היית ולא שמעת הרבה דברים שהיו באמצע.

אוסאמה סעדי: עודכנתי, כמובן, על השינויים שתוקנו, ובמיוחד על הפיקוח, שבעה ימים וכו'.

אוסאמה סעדי: אבל אני עדיין חושב שאם בהצעת החוק המקורית, שעכשיו ביצענו את ההארכה ל-30 יום, הממשלה לא התכוונה אפילו לפיקוח, זה חמור מאוד, והעליתי את זה בבוקר.

אוסאמה סעדי: אפילו לפי הצעת החוק המקורית, לא היה מדובר בהגבלה מלאה אלא בעצורים או באסירים פרטניים, ולא כקבוצה ולא בהגבלה מלאה.

גבי פיסמן: האפשרות הייתה קיימת גם בהצעה המקורית.

אוסאמה סעדי: גם במצב עד היום לא ראינו שהיה צורך בהגבלה מלאה, לכן הייתי חוזר להסתייגויות שיוגשו על ידי חברי יואב, ואני מצטרף להסתייגויות האלה בשם כל הסיעה המשותפת.

אוסאמה סעדי: נגיש דף חתימות של כל הסיעה.

יעקב אשר: אוקיי.

יעקב אשר: בהצלחה בוועדת האתיקה.

יעקב אשר: אנחנו יוצאים לחמש דקות הפסקה.

יעקב אשר: שלום, אני מחדש את הישיבה.

קארין אלהרר: הגעתם להנמקות?

יעקב אשר: עכשיו.

יעקב אשר: אתם מסונכרנים ביניכם, יואב וקארין?

יואב סגלוביץ': אני מסונכרן עם ישראל ביתנו, יחד עם המשותפת.

יעקב אשר: מי החזן?

יואב סגלוביץ': אני.

יואב סגלוביץ': יהיו פה שני חזנים.

יעקב אשר: אלי אבידר, הוא החזן מבחינתכם?

אלי אבידר: לא לא, גם אנחנו רוצים לחזן.

יעקב אשר: אוקיי, אז בוא תתחיל לחזן.

יעקב אשר: עיקרי ההסתייגויות, ולאחר מכן נעבור הסתייגות-הסתייגות ונצביע עליהן.

אלי אבידר: אתה לא מעדיף הסתייגות והנמקה?

יעקב אשר: אוקיי, הסתייגות והנמקה.

יעקב אשר: אם הוא מסביר עכשיו וקורא, אז זה בסדר.

יעקב אשר: בבקשה.

אלי אבידר: תודה רבה, אדוני היושב-ראש.

אלי אבידר: הסתייגות מס' 1: בסעיף 1(1)(2) לתיקון התוספת הראשונה בהצעת החוק, יימחקו המילים: "או קצין בכיר בדרגת גונדר'".

אלי אבידר: ההנמקה: להשאיר את ההחלטה לדחיית הדיון של העציר ושימוש באמצעי טכנולוגי במקרה של חשש ממשי לבידוד קורונה רק בידי נציג שירות בתי הסוהר ולא קצין בכיר אחר, לאור הפגיעה העצומה בזכויות העצירים.

אלי אבידר: הסתייגות 2: סעיף 1(1)(2) לתיקון התוספת הראשונה בהצעת החוק, במקום המילים: "או למשך 96 שעות" יבוא: "ולא יאוחר מ-24 שעות".

אלי אבידר: המילים: "לפי המוקדם" יימחקו.

אלי אבידר: ההנמקה: יש לקצר את זמן משך הפעולות הדרושות להסרת החשש האמור, כך שיימשכו בזמן מידתי ויפחיתו את הפגיעה בזכויות העציר.

יעקב אשר: אני רוצה לבקש מהיועצת המשפטית שההערות הללו – שאני רואה אותן כהסתייגויות, אבל גם כהערות – יהיו לנגד עיניו כשנדון אחר כך בחוק הגדול יותר.

אלי אבידר: הסתייגות מס' 3.

אלי אבידר: בסעיף 2א(א) להצעת החוק, בסופו יבוא: "בקשת ההכרזה תובא לאישורה של ועדת החוקה, חוק ומשפט של הכנסת, ורק לאחר אישורה תיכנס לתוקף מיידי.

אלי אבידר: " לטעמנו, יש לאשר מראש את ההכרזה כי לא ניתן לקיים דיונים בבית המשפט בנוכחות העצירים/האסירים מול ועדת החוקה של הכנסת.

אלי אבידר: מדובר בזכות יסוד חשובה והחלטה גורפת כלפי כל העצירים האסורים במדינת ישראל, ועל כן הכנסת חייבת להיות גורם מהותי בהחלטה על ההכרזה.

אלי אבידר: הסתייגות מס' 4.

אלי אבידר: בסעיף 2א(ב) להצעת החוק, בסופו יבוא: "ובלבד שבקשת ההארכה תובא לאישורה של ועדת החוקה, חוק ומשפט של הכנסת, ורק לאחר אישורה תיכנס לתוקף מיידי.

אלי אבידר: " ההנמקה כמו בסעיף הקודם.

אלי אבידר: הסתייגות מס' 5.

אלי אבידר: בסעיף 2א(ב) להצעת החוק, במקום המילים: "14 ימים", יבוא:"7 ימים".

אלי אבידר: יש לקצר את תקופת ההכרזה וכן את תוקפה, כך שזכויות העצירים/אסירים ייפגעו כמה שפחות.

אלי אבידר: הסתייגות מס' 6.

אלי אבידר: סעיף 2א(ג) להצעת החוק יימחק.

אלי אבידר: מחיקה של הסעיף שדורש מהממשלה לאשר בדיעבד מול הכנסת את ההכרזה בהסתייגויות שלנו.

אלי אבידר: תיקנו כך שהממשלה תידרש לאשר מול הכנסת מראש ולא בדיעבד.

אלי אבידר: הסתייגות מס' 7.

אלי אבידר: בסעיף 2א(ו) להצעת החוק, במקום המילים: "עם נתינה", יבוא: "לאחר אישורה של ועדת החוקה, חוק ומשפט של הכנסת".

אלי אבידר: ההנמקה היא שההחלטה על הגבלה מלאה תיכנס לתוקף רק לאחר אישור מול הוועדה.

אלי אבידר: הסתייגות מס' 8.

אלי אבידר: בסעיף 2ב(א) להצעת החוק, יימחקו המילים: "ואם אין מכשיר טכנולוגי - - -לכך".

אלי אבידר: ההנמקה היא שלא ייתכן דיון במידה שאין מכשור מתאים, כך שזכות העציר/האסיר לא תיפגע.

אלי אבידר: גם כאן, דיון באמצעות אמצעים טכנולוגיים עם תמונה וקול פוגעים בזכותו של העציר/אסיר.

אלי אבידר: צמצום האמצעי אך ורק לקול באמצעות אמתלה כי לא קיים מכשור מתאים יבוא לפגיעה לא מידתית ויוביל לכך שהחריג עלול להפוך לכלל.

יעקב אשר: תודה רבה על ההסתייגויות המנומקות היטב.

יעקב אשר: אמרתי קודם, ואני אומר את זה לך: חלק מהדברים ניקח לתשומת ליבנו.

יעקב אשר: אם, חלילה, לא יתקבלו ההסתייגויות, ניקח את זה לנגד עינינו בחקיקה הבאה עלינו לטובה.

קארין אלהרר: החקיקה לטובה?

קארין אלהרר: אין שום דבר טוב בחקיקה הזאת.

יעקב אשר: חבר הכנסת יואב סגלוביץ', תעשה את זה באותה שיטה.

יעקב אשר: אתה מדבר בשום יש עתיד והרשימה המשותפת.

יואב סגלוביץ': אני מוכן לדבר גם בשם הליכוד, אם הם ירצו.

יואב סגלוביץ': אתן את ההנמקות הכלליות, הכול מופיע בו בפנים, ואנחנו גם ככה נצביע.

יואב סגלוביץ': אולי גם אצליח לשכנע.

יואב סגלוביץ': מדברים פה על האוכלוסייה המוחלשת ביותר – אוכלוסיית העצורים.

יואב סגלוביץ': נכון, אנחנו נמצאים בנגיף קורונה.

יואב סגלוביץ': מצד אחד, הנגישות של הממשלה והזרוע המבצעת, שחייבת להיות; מצד שני, החשיבות של הכנסת, כגוף שקודם כול מאשר, בטח במצבי חירום.

יואב סגלוביץ': ככל שהמתח גדול יותר, כך צריך פיקוח גדול יותר.

יואב סגלוביץ': על רקע הדברים האלה, ההנמקות כולן סובבות פחות על הפרטים הטכניים ויותר על הגורם המאשר – מי מכריז על המצבים האלה, ויש פה כמה ורסיות.

יואב סגלוביץ': כאשר מדובר על אזור מוגבל בחוקים אחרים זה מליאת הממשלה, וכאן רוצים שזה יהיה שני שרים.

יואב סגלוביץ': לכן, קודם כול, אנחנו אומרים שזה צריך להיות במליאת הממשלה ולא שני שרים.

יואב סגלוביץ': דבר שני, אנחנו רוצים שההכרזה תהיה מראש ולא בדיעבד.

יואב סגלוביץ': יש די זמן לעניין הזה, מדובר במגפה ולא מדובר במלחמה, יש זמן.

יואב סגלוביץ': יש גם הבחנה בין הכרזה לבית מעצר מסוים לבין כלל בתי המעצר.

יואב סגלוביץ': כלל בתי המעצר – בוודאי ובוודאי לא נעשתה הפרדה.

יואב סגלוביץ': חייב להיות תחת פיקוחה של ועדת החוקה, חוק ומשפט.

יואב סגלוביץ': ההכרזה על בית מעצר מסוים, בוודאי ובוודאי לא צריכה להיות בקלות דעת, כמו שלפחות זה נראה בהצעת החוק.

יואב סגלוביץ': כל הפרטים נמצאים בהסתייגויות שנתנו.

יואב סגלוביץ': חוזר על זה שההסתייגויות הן גם בשם יש עתיד-תל"ם וגם בשם המשותפת.

יעקב אשר: תודה רבה.

יעקב אשר: אז קודם כול נעלה להצבעה - - -

יואב סגלוביץ': משפט אחרון.

יואב סגלוביץ': מחפשים לראות אמון כללי, שהוא הבסיס לכל הטיפול.

יואב סגלוביץ': אי-אפשר לייצר את האמון הזה בתהליכי העבודה כפי שהם נמצאים בדבר החקיקה שנמצא לפנינו.

יואב סגלוביץ': יש פה פספוס.

יואב סגלוביץ': מקווה שבחוק העיקרי נעשה לו תיקון.

יעקב אשר: קארין, בבקשה.

יעקב אשר: קיבלת שני משפטים.

קארין אלהרר: תודה לך, אדוני היושב-ראש היקר.

קארין אלהרר: אני רוצה לחזור על משהו שנאמר לא אחת בדיוני הוועדה – אמון הציבור.

קארין אלהרר: ראינו שהרבה פעמים הממשלה מקבלת החלטות שהן לא מבוססות דטה.

קארין אלהרר: אני חושבת שזה בדיוק המקום של הכנסת, וראוי שבמקרים של דיני נפשות של ממש – חופש של אנשים – נעשה את הפיקוח מראש ולא בדיעבד.

קארין אלהרר: בדיעבד יכול להתאים לנושאים שאני לא מקלה ראש בהם, אבל בסוף הם נושאים כלכליים.

קארין אלהרר: פה מדובר בזכות הבסיסית ביותר, זכות חוקתית, וצריך לתת על זה את הדעת.

קארין אלהרר: תודה.

יעקב אשר: תודה רבה.

יעקב אשר: נעבור להצבעה, אלא אם כן עוד מישהו רוצה לדבר.

יעקב אשר: נציגת השב"ס, בטוחה שרוצה?

תג"ד יוכי גנסין: בבוקר היה פה קצין אג"ם נחשון, והציג את העובדה שמאז 23 ביוני שב"ס מחויב, ללא כל שיקול דעת, להביא כל עצור – בין שהוא מהרחוב ובין שהוא מאצלנו – לדיון ראשון בהארכת מעצר ימים.

תג"ד יוכי גנסין: כתוצאה מכך יש הידבקות בשב"ס, ואך ורק כתוצאה מכך.

תג"ד יוכי גנסין: במסגרת הארכת החוק ל-30 יום, ביקשתי להכניס תיקון שנותן שיקול דעת ואיננו קובע חובה שאין לה חריגים.

תג"ד יוכי גנסין: הוכחתי, העברתי את הנתונים האלה, והנתונים האלה גם נתתי אותם במקרה גם לחבר הכנסת סגלוביץ' היום.

תג"ד יוכי גנסין: כל העצורים שהובאו כחובה לדיון הארכת מעצר ימים נדבקו במהלך הבאתם לבית המשפט.

תג"ד יוכי גנסין: הטלת חובה כזאת, בלתי הדירה, ללא שיקול דעת, למשך 30 הימים הבאים, המשמעות הברורה והמיידית שלה היא הידבקות, לא רק של חמישה עצורים אלא של 25 ו-55.

תג"ד יוכי גנסין: הסברתי, והסביר את זה גם קצין אג"ם נחשון, אנחנו אוספים אנשים שאנחנו לא יודעים מי הם, מה הם, מאיפה הם, האם הם נדבקו, מתי - - -

יעקב אשר: שזה אופייני למעצרים ראשוניים.

תג"ד יוכי גנסין: כן, וזה מה שקורה בדיון מעצר ימים.

תג"ד יוכי גנסין: לכן אנחנו סבורים שבמצב התחלואה העכשווי, שבו שיעורי ההדבקה הם כאלה גבוהים ושיעורי ההדבקה בשירות בתי הסוהר, רק הבאה לדיון מעצר ימים ראשון, הם כאלה גבוהים – כי עלינו מאפס לחמש, הרבה יותר ממה שיש באוכלוסייה הכללית – אני סבורה של-30 הימים הללו צריך לקבוע שהחובה הזאת תהיה כפופה לשיקול דעת, אם אותו עצור ימים, יש סיכוי שהוא חולה קורונה שידביק.

תג"ד יוכי גנסין: ביקשנו הפרדה בין עצורי ימים חדשים, מ-24 השעות האחרונות, לבין כאלה שהייתה לי ההזדמנות להיווכח האם הם חולים או יש חשש הם נשאים וכיוצא בזה.

תג"ד יוכי גנסין: לכן אנחנו עומדים על כך שב-30 הימים הקרובים שבהם הוועדה מאריכה את תקנות שעת החירום, אותה חובה שנקבעה ב-23 ביוני, שיצרה את ההדבקה בדיוק אחרי 14 יום – החולה הראשון שלי הוא מ-8 ביולי, 14 יום אחרי 23 ביוני.

תג"ד יוכי גנסין: אנחנו עומדים על כך ואנחנו סבורים שכך נכון לעשות על מנת למנוע תחלואה כזאת דרמטית בקרב ציבור העצורים.

אלי אבידר: מדובר על חמישה, מה דרמטי?

אלי אבידר: אני כבר נכנס ללחץ.

תג"ד יוכי גנסין: מאפס לחמישה - - -

אלי אבידר: מאפס לחמישה.

אלי אבידר: יש חמישה חולים.

תג"ד יוכי גנסין: זה פי חמישה.

יוסף ג'בארין: מאפס לחמש זה פי חמישה.

אוסנת הילה מארק: שאלה קטנה.

אוסנת הילה מארק: כשאת מדברת על מעצר ימים זה לא כולל מעצרים עד תום ההליכים.

תג"ד יוכי גנסין: לא לא.

תג"ד יוכי גנסין: הדיון הראשון, חשוב לי - - -

יעקב אשר: לא לא, זה רק המעצרים הראשונים.

קריאה: מה החלופה שאת מבקשת?

תג"ד יוכי גנסין: היוועדות חזותית, והבהרנו את זה בתחילת הבוקר היום, כשהיה פה קצין אג"ם נחשון.

תג"ד יוכי גנסין: אני מביאה אנשים מדרום תל אביב, מרחובות, מנס ציונה - - -

אלי אבידר: מרעננה ומצפון תל אביב.

תג"ד יוכי גנסין: גם מרעננה.

אוסנת הילה מארק: כמה נדבקים בקרב העצורים האלה יש עד היום?

תג"ד יוכי גנסין: ב-14 הימים האחרונים – חמישה, והיינו אפס.

אוסנת הילה מארק: ובתקופת הגל הראשון, ממרץ עד יוני?

תג"ד יוכי גנסין: אפס.

אלי אבידר: אני מבקש לפנות למרפאה ולהביא לנו כדורי הרגעה.

אלי אבידר: עלינו פי חמישה.

אוסנת הילה מארק: יש הדבקה גם בקרב הסוהרים?

תג"ד יוכי גנסין: כן.

תג"ד יוכי גנסין: כתוצאה מכך שיש חמישה אסירים חולים, נאלצנו לבודד 342 עצורים נוספים, שעדיין איננו יודעים האם הם חולים או לא.

אלי אבידר: השאלה היא כמה נדבקו.

תג"ד יוכי גנסין: 20 סוהרים.

אוסנת הילה מארק: ואנחנו לא יודעים להגיד אם זה קרה במקום העבודה או איפה הם נדבקו.

תג"ד יוכי גנסין: אנחנו יודעים בוודאות שאלה אותם אלה שהיו בקרבת החולים המאומתים שלנו, והחולים המאומתים שלנו הם רק עצורי ימים.

יואב סגלוביץ': אבל אנחנו לא בהצעת חוק חדשה.

יעקב אשר: נתתי לך, דיברנו על זה גם קודם בחוץ.

יעקב אשר: הדברים לא הגיעו בשלים מהממשלה לישיבה הזאת, וחבל.

יעקב אשר: אני שואל: נגיד שהיינו בונים מנגנון כזה, שאומרים חריגים מאוד – אנחנו מדברים על אחדים – איך אתם בודקים?

יעקב אשר: הרי אם אתם אז אתם יודעים; הוא עם חום ותסמינים אז נכנס לתוך ההיתרים שיש לכם מכוח החוק.

יעקב אשר: אז מה הבעיה?

תג"ד יוכי גנסין: זה לא נכון, כמו שנאמר פה עוד קודם.

תג"ד יוכי גנסין: כאשר הוא מובא מתחנת המשטרה, סיפר היועץ המשפטי - - -

יעקב אשר: אבל איך את תדעי?

יואב סגלוביץ': שמענו את הסיפור הזה כבר חמש פעמים, על ההוא עם 40 מעלות חום, ונתנו את פתרון פה בוועדה.

יואב סגלוביץ': יעקב, אנחנו בשלב ההסתייגויות.

יואב סגלוביץ': אנחנו נמצאים בעולם של סיכונים ואיזונים.

יואב סגלוביץ': אם רוצים שהכול יהיה כמו שהיה קודם – אפשר.

יואב סגלוביץ': נסגור את בתי הסוהר לגמרי, לא יגיעו לבתי המשפט ובא לציון גואל.

תג"ד יוכי גנסין: לא.

תג"ד יוכי גנסין: הוכחות אנחנו מביאים, ולא חלקנו בכלל על נושא החוק.

יואב סגלוביץ': אבל אנחנו נמצאים עכשיו בשלב ההסתייגויות.

יואב סגלוביץ': החוק לא הגיע ככה.

יואב סגלוביץ': רוצים חוק חדש?

קארין אלהרר: זה נושא חדש, יואב.

יעקב אשר: אנחנו לא בדיון עכשיו.

יעקב אשר: נתתי להם לומר את אשר על ליבם, ולצערי - - -

אוסנת הילה מארק: עוד שאלה קטנה.

אוסנת הילה מארק: לגבי במעצר ימים, גם בערעור הוא לא יכול להגיע לבית המשפט או שמעצר ימים זה forever – הולך לערכאה ראשונה, שניה, זהו.

תג"ד יוכי גנסין: לא, אסביר, הוועדה קיבלה החלטה - - -

קארין אלהרר: זה נושא חדש.

יעקב אשר: אוסנת, דקה, אני רוצה לעצור אותך כאן, ואגיד לך גם למה.

יעקב אשר: זאת הצעה שאנחנו יושבים עליה כבר ימים רבים, עברה כבר כמה וריאציות והולכת לעבור לחקיקה יותר מסודרת ב-30 הימים הבאים.

יעקב אשר: אנחנו כבר באמצע הישיבות על זה.

יעקב אשר: אני מציע שתבואי.

יעקב אשר: התייחסנו לכל הדברים האלה.

יעקב אשר: כרגע רק נתתי להם, כנציגי הממשלה, לומר את שלהם, לפחות לפרוטוקול, וגם אלינו.

יעקב אשר: שמענו את זה והפרוטוקול כתב את זה.

יעקב אשר: עכשיו נצביע על ההסתייגויות של ישראל ביתנו, כפי שהוקראו ונומקו על ידי אלי אבידר, מרכז סיעת ישראל ביתנו בוועדת החוקה, חוק ומשפט.

אלי אבידר: לא לא, זה תפקיד שלא ניתן לי.

גבי פיסמן: אדוני, אם אפשר, לפני שמתחילים עם ההסתייגויות, להשלים את הדברים של יוכי.

יעקב אשר: הייתם צריכים להשלים את זה אתמול, כשהבאתם לנו.

גבי פיסמן: אני רק רוצה להביא נתון חדש בפני הוועדה.

גבי פיסמן: יש חוות דעת של משרד הבריאות, שכרגע לא נמצא כאן.

גבי פיסמן: על פי חוות הדעת העדכנית של משרד הבריאות צריכה להיות הפרדה בין עצורי הימים לבין אוכלוסיות אחרות.

גבי פיסמן: זה נתון חדש מחוות דעת עדכנית, שהגיעה אתמול בשעות הערב.

קארין אלהרר: יש לכם יכולת לבודד אותם?

יעקב אשר: אני לא רוצה לפתוח את הדיון הזה עכשיו.

יעקב אשר: אני מודה על העדכון.

יעקב אשר: אני מבקש שעדכונים כאלה יגיעו אלינו 24 שעות לפני הדיון.

ישי שרון: הם הגיעו, אדוני.

יעקב אשר: אני לא עובד במשרדי הממשלה.

יעקב אשר: תודה רבה.

יעקב אשר: אני מעלה להצבעה את הסתייגות מס' 1 של ישראל ביתנו.

יעקב אשר: מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות לא עברה.

יעקב אשר: הסתייגות מס' 2 – מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות לא עברה.

יעקב אשר: הסתייגות מס' 3 – מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות לא עברה.

יעקב אשר: הסתייגות מס' 4 – מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות לא עברה.

יעקב אשר: הסתייגות מס' 5 – מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות לא עברה.

יעקב אשר: הסתייגות מס' 6 – מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות לא עברה.

יעקב אשר: הסתייגות מס' 7 – מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות לא עברה.

יעקב אשר: הסתייגות מס' 8 – מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות לא עברה.

יעקב אשר: נעבור עכשיו להסתייגויות של יש עתיד-תל"ם וישראל ביתנו.

יעקב אשר: תקראי אותן ואנחנו נצביע, בגלל שהוא לא קרא, רק נימק.

אפרת חקאק: "1.

אפרת חקאק: סעיף 1(2)(2א)(א) לתיקון התוספת, לאחר המילים: 'להכריז יחד', יבוא: 'בכפוף לאישור ועדת החוקה, חוק ומשפט של הכנסת'.

אפרת חקאק: "

יעקב אשר: מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות נפלה.

אפרת חקאק: "2.

אפרת חקאק: סעיף 1(2)(2א)(א) לתיקון התוספת, במקום המילים: 'שר המשפטים והשר לביטחון הפנים (בתקנה זו – השרים) רשאים להכריז יחד', יבוא: 'ממשלת ישראל רשאית להכריז'.

אפרת חקאק: "

יעקב אשר: מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות נפלה.

יעקב אשר: הסתייגות .

אפרת חקאק: "3.

אפרת חקאק: בסעיף 1(2)(2א)(ב) לתיקון התוספת, במקום המילה: 'השרים', יבוא: 'ממשלת ישראל'.

אפרת חקאק: "

יעקב אשר: מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות נפלה.

יעקב אשר: הסתייגות 4.

אפרת חקאק: "4.

אפרת חקאק: סעיף 1(2)(2א)(ה) לתיקון התוספת, במקום המילים: 'שוכנעו השרים', יבוא: 'שוכנעה ממשלת ישראל'.

אפרת חקאק: "

יעקב אשר: מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות נפלה.

יעקב אשר: הסתייגות 5.

קארין אלהרר: פשוט לא יאומן.

קארין אלהרר: הם נגד משילות.

אפרת חקאק: "5.

אפרת חקאק: סעיף 1(3)(4א)(א) לתיקון התוספת, לאחר המילים: להכריז יחד', יבוא: 'בכפוף לאישור ועדת החוקה, חוק ומשפט של הכנסת'.

אפרת חקאק: "

יעקב אשר: מי בעד הסתייגות מס' 5?

יעקב אשר: מי נגד?

יעקב אשר: לא אושר.

יעקב אשר: ההסתייגות נפלה.

יעקב אשר: הסתייגות 6.

קארין אלהרר: אחרי זה תבכו: בית המשפט נוגס לנו בסמכויות.

קארין אלהרר: כשהממשלה נוגסת, לא אכפת לכם.

אלי אבידר: בואו נוסיף את המשכורת שלכם למשכורת של המל"ל, ממילא הם חושבים בשבילכם.

אפרת חקאק: "6.

אפרת חקאק: סעיף 1(3)(4א)(א) לתיקון התוספת, במקום המילים: 'שר המשפטים והשר לביטחון הפנים (בתקנה זו – השרים) רשאים להכריז יחד', יבוא: 'ממשלת ישראל רשאית להכריז'.

אפרת חקאק: "

יעקב אשר: מי בעד ההסתייגות מס' 6?

יעקב אשר: מי נגד?

יעקב אשר: לא אושר.

יעקב אשר: ההסתייגות לא עברה.

יעקב אשר: הסתייגות 7.

אפרת חקאק: "7.

אפרת חקאק: סעיף 1(3)(4א)(ג) לתיקון התוספת, במקום המילים: 'שר הביטחון רשאי', יבוא: 'ממשלת ישראל רשאית'.

אפרת חקאק: "

יעקב אשר: מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות לא עברה.

יעקב אשר: הסתייגות 8.

אפרת חקאק: "8.

אפרת חקאק: סעיף 1(3)(4א)(ה) לתיקון התוספת, במקום המילים: 'שוכנע שר הביטחון', יבוא: 'שוכנעה ממשלת ישראל'.

אפרת חקאק: "

יעקב אשר: מי בעד ההסתייגות?

יעקב אשר: מי נגד?

יעקב אשר: לא אושר.

יעקב אשר: ההסתייגות לא עברה.

יעקב אשר: אין עוד הסתייגויות, ולכן אני מביא את הצעת החוק לתיקון ולהארכת תוקפן של תקנות שעת חירום (נגיף הקורונה החדש - דיונים בהשתתפות עצורים, אסירים וכלואים) (תיקון מס' 2), התש"ף-2020, להצבעה, בכפוף לאישור הפיצול.

יעקב אשר: מי בעד? מי נגד?

יעקב אשר: אושר.

יעקב אשר: נגד – שלושה, ואני יכול לעשות כמו במליאה, לכתוב בפרוטוקול שגם קארין הצטרפה לזה, אבל היא לא - - -

קארין אלהרר: בדיוק.

קארין אלהרר: בלב.

יעקב אשר: אני מבקש לכתוב.

יואב סגלוביץ': אני מברך את חברי הקואליציה שהגיעו להצבעה.

יעקב אשר: תודה רבה, ישיבה זו נעולה.